b'\n_START_ARTICLE_\n\xc4\x8ce\xc5\xa1erika\n_START_PARAGRAPH_\n\xc4\x8ce\xc5\xa1er\xc3\xadka ali epif\xc3\xadza (latinsko epiphysis cerebri) je majhna endokrina \xc5\xbeleza v mo\xc5\xbeganih vreten\xc4\x8darjev. Pri \xc4\x8dloveku le\xc5\xbei v zadnjem delu velikih mo\xc5\xbeganov. V dol\xc5\xbeino meri 5\xe2\x80\x948 mm, v \xc5\xa1irino 3\xe2\x80\x935\xc2\xa0mm, tehta pa okoli 120 mg._NEWLINE_Sestavljena je iz dveh glavnih tipov celic: pinealocitov in intersticijskih celic. Pinealociti so podobni \xc5\xbeiv\xc4\x8dnim celicam (nevronom) z ro\xc5\xbenato obarvano zrnato citoplazmo in temno obarvanim ovalnim jedrom. Intersticijske celice so podobne astrocitom._NEWLINE_Pinealociti tvorijo melatonin in \xc5\xa1tevilne druge substance, kot je serotonin. Melatonin se tvori in izlo\xc4\x8da pono\xc4\x8di in s pomo\xc4\x8djo slednjega epifiza povzro\xc4\x8di ritmi\xc4\x8dne spremembe v hipotalamusu, hipofizi in spolnih \xc5\xbelezah (gonadah) ter uravnava za\xc4\x8detek pubertete. S tem je torej vklju\xc4\x8dena v uravnavanje dnevnih (cirkadianih) in sezonskih ritmov endokrinega sistema._NEWLINE_Obi\xc4\x8dajne spremembe, ki so povezane s starostjo, so zunajceli\xc4\x8dne tvorbe z nakopi\xc4\x8denim kalcijem, imenovane\xc2\xa0\xc2\xbbmo\xc5\xbeganski pesek\xc2\xab\xc2\xa0(acervulus cerebri).'